Brandstofpryse styg toe wel skerpArgieffoto (Foto; andreas160578/Pixabay) Motoriste gaan vanaf middernag vanaand (Dinsdag) tussen 47c en 65c per liter meer vir brandstof betaal as wat tans die geval is. Luidens ŉ verklaring deur die departement van minerale hulpbronne en energie sal die verkoopprys van petrol Woensdag met 65c per liter vir 93- en 95-oktaan toeneem. Die groothandelprys vir diesel sal met 54c per liter vir 0,05%-sulfaat en 56c per liter vir 0,005%-sulfaat toeneem. Die groothandelprys vir paraffien sal met 47c per liter (groothandelprys) styg. Dit beteken dat Suid-Afrikaners nou meer as R16 vir ŉ liter petrol en meer as R14 per liter diesel sal moet opdok. Die Automobiel-Assosiasie (AA) het verlede week reeds voorspel dat pryse skerp sal toeneem weens ŉ vinniger stygende internasionale olieprys. Luidens die verklaring vanaf die departement het die rand tussen 1 Februarie en 25 Februarie gemiddeld met 1,1c teen die dollar versterk, wat veronderstel is om tot motoriste se voordeel te strek. Die AA het egter vroeër gewaarsku verhoogde ekonomiese bedrywighede wat wêreldwyd deur die verspreiding van die Covid-19-entstof moontlik gemaak word, lei tot die groot aanvraag en hoër pryse.